Rådets fælles holdning

af 26. februar 2001

om restriktive foranstaltninger over for Taliban og om ændring af fælles holdning 96/746/FUSP

(2001/154/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet vedtog den 17. december 1996 fælles holdning 96/746/FUSP om indførelse af embargo for eksport af våben, ammunition og militærudrustning til Afghanistan(1).

(2) Rådet vedtog den 15. november 1999 fælles holdning 1999/727/FUSP om restriktive foranstaltninger over for Taliban(2).

(3) FN's Sikkerhedsråd vedtog den 19. december 2000 resolution 1333(2000) (herefter benævnt "UNSCR 1333(2000)"), der fastsætter, hvilke foranstaltninger der skal træffes over for den afghanske gruppering kendt som Taliban, der også benævner sig selv Det Islamiske Emirat Afghanistan, og mod Usama Bin Laden og personer og enheder, der er knyttet til ham.

(4) UNSCR 1333(2000) fastsætter foranstaltninger, der finder anvendelse på det Taliban-kontrollerede område, som FN's Sanktionskomité har udpeget.

(5) Rådet vedtog den 22. januar 2001 fælles holdning 2001/56/FUSP vedrørende Afghanistan(3).

(6) Fælles holdning 96/746/FUSP bør ændres, så det sikres, at levering af militærudstyr, som ikke er bestemt til at dræbe, undtages fra våbenembargoen som fastsat i UNSCR 1333(2000).

(7) Der er behov for handling fra Fællesskabets side for at gennemføre nogle af de nedenfor nævnte foranstaltninger -

VEDTAGET FØLGENDE FÆLLES HOLDNING:

Artikel 1

Ud over de foranstaltninger, der er truffet i henhold til fælles holdning 96/746/FUSP og fælles holdning 1999/727/FUSP, og som stadig finder anvendelse på hele det afghanske område, finder de nedenfor nævnte foranstaltninger anvendelse.

Artikel 2

1. Direkte eller indirekte levering, salg og overførsel af våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil, fra statsborgere i medlemsstaterne eller fra medlemsstaternes områder til det Taliban-kontrollerede område i Afghanistan, som FN's Sanktionskomité har udpeget, forbydes på de betingelser, der er fastsat i UNSCR 1333(2000).

2. Direkte eller indirekte levering, salg og overførsel af teknisk rådgivning, faglig bistand eller oplæring i forbindelse med de Taliban-kontrollerede væbnede styrkers militære aktiviteter, fra statsborgere i medlemsstaterne eller fra medlemsstaternes områder, til det Taliban-kontrollerede område i Afghanistan, som FN's Sanktionskomité har udpeget, forbydes på de betingelser, der er fastsat i UNSCR 1333(2000).

3. Alle embedsmænd, befuldmægtigede, rådgivere og alt militært personel fra medlemsstaterne, som befinder sig i Afghanistan for at rådgive Taliban om militære og dermed forbundne sikkerhedsspørgsmål, kaldes tilbage.

4. Stk. 1 og 2 herover finder ikke anvendelse på leveringer af militærudstyr, som ikke er bestemt til at dræbe, og som udelukkende er til humanitær brug eller beskyttelsesbrug, eller på dertil knyttet teknisk rådgivning eller oplæring, som på forhånd er godkendt af FN's Sanktionskomité, og finder heller ikke anvendelse på beskyttelsesbeklædning, herunder skudsikre veste og militærhjelme, der udføres til Afghanistan til personlig brug af FN-personel, repræsentanter for medierne og humanitært hjælpepersonale.

Artikel 3

Alle Talibans og Ariana Afghan Airlines kontorer i Den Europæiske Union lukkes.

Artikel 4

Alle midler og andre finansielle aktiver, der tilhører Usama Bin Laden og enkeltpersoner og enheder, der er knyttet til ham og er udpeget af FN's Sanktionskomité, indefryses, og ingen midler og andre finansielle ressourcer må stilles til rådighed for Usama Bin Landen og personer og enheder, der er knyttet til ham og er udpeget af FN's Sanktionskomité, jf. betingelserne i UNSCR 1333(2000).

Artikel 5

Der indføres forbud mod salg, levering eller overførsel af det kemiske stof eddikesyreanhydrid fra statsborgere i medlemsstaterne eller fra medlemsstaternes områder til enhver person i det Taliban-kontrollerede område i Afghanistan, som er udpeget af FN's Sanktionskomité, eller til enhver person med henblik på en aktivitet, der udøves i eller dirigeres fra det Taliban-kontrollerede område, der er udpeget af Sanktionskomitéen.

Artikel 6

Der vil ikke blive givet tilladelse til flyvninger til og fra Fællesskabet eller til overflyvning af medlemsstaternes område for fly, der er startet fra eller skal lande på et sted i det Taliban-kontrollerede område i Afghanistan, der er udpeget af FN's Sanktionskomité, jf. betingelserne i UNSCR 1333(2000).

Artikel 7

Medlemsstaterne tager skridt til at begrænse indrejse i eller transit gennem deres område for alle højtstående embedsmænd med rang af viceminister eller højere i Taliban-regimet samt for personer med tilsvarende rang i de Taliban-kontrollerede bevæbnede styrker og andre højtstående rådgivere og personer i Taliban-regimet på de betingelser, der er fastsat i UNSCR 1333(2000).

Artikel 8

I fælles holdning 96/746/FUSP indsættes følgende bestemmelse efter artikel 1:

"Artikel 1a

Artikel 1 finder ikke anvendelse på leveringer af militærudstyr, som ikke er bestemt til at dræbe, og som udelukkende er til humanitær brug eller beskyttelsesbrug, eller på dertil knyttet teknisk rådgivning eller oplæring, som på forhånd er godkendt af FN's Sanktionskomité, og finder heller ikke anvendelse på beskyttelsesbeklædning, herunder skudsikre veste og militærhjelme, der udføres til Afghanistan til personlig brug af FN-personel, repræsentanter for medierne og humanitært hjælpepersonale."

Artikel 9

Denne fælles holdning har virkning fra dagen for vedtagelsen.

Artikel 10

Denne fælles holdning offentliggøres i EF-Tidende.

Udfærdiget i Bruxelles, den 26. februar 2001.

På Rådets vegne

A. Lindh

Formand

(1) EFT L 342 af 31.12.1996, s. 1.

(2) EFT L 294 af 16.11.1999, s. 1.

(3) EFT L 21 af 23.1.2001, s. 1.